CELEX: 62015CN0089
Language: bg
Date: 2015-02-24 00:00:00
Title: Дело C-89/15 P: Жалба, подадена на 24 февруари 2015 г. от Riva Fire SpA, в ликвидация, срещу решението, постановено от Общия съд (втори състав) на 9 декември 2014 г. по дело T-83/10, Riva Fire/Комисия

4.5.2015   
            
            
               BG
            
            
               Официален вестник на Европейския съюз
            
            
               C 146/24
            
         Жалба, подадена на 24 февруари 2015 г. от Riva Fire SpA, в ликвидация, срещу решението, постановено от Общия съд (втори състав) на 9 декември 2014 г. по дело T-83/10, Riva Fire/Комисия
   (Дело C-89/15 P)
   (2015/C 146/31)
   Език на производството: италиански
   
      Страни
   
   
      Жалбоподател: Riva Fire SpA, в ликвидация (представители: M. Merola, M. Pappalardo, T. Ubaldi, M. Toniolo, avvocati)
   
      Друга страна в производството: Европейска комисия
   
      Искания на жалбоподателя
   
   Riva Fire S.p.A., в ликвидация, моли Съда:
   
               —
            
            
               като главно искане, да отмени обжалваното съдебно решение в частта му, в която се приема, че правото на защита на жалбоподателя не е нарушено, и вследствие на това да отмени спорното решение в неговата цялост,
            
         
               —
            
            
               при условията на евентуалност, да отмени решението на Общия съд само в частта му, в която се определя намалението на наложената на жалбоподателя глоба на 3 % и вследствие на това, в изпълнение на правомощието за пълен съдебен контрол, признато на Съда с член 31 от Регламент № 1/2003 (1), да намали глобата, наложена на Riva Fire S.p.A., в ликвидация, с най-голямата сума, която ще приеме за подходяща, или да върне делото на Общия съд,
            
         
               —
            
            
               във всеки случай, да осъди Европейската комисия да заплати съдебните разноски, включително разноските за производството пред Общия съд,
            
         
               —
            
            
               като инцидентно искане, да констатира, че производството пред Общия съд е проведено в нарушение на член 47, втора алинея от Хартата на основните права на Европейския съюз и на член 6, параграф 1 от Европейската конвенция за правата на човека (ЕКПЧ), тъй като той не е спазил правилото за разумната продължителност на производството.
            
         
      Основания и основни доводи
   
   В подкрепа на жалбата си Riva Fire S.p.A., в ликвидация, изтъква четири основания.
   
               1.
            
            
               
                  Първо основание: грешка при прилагане на правото и недостатъчни и противоречиви мотиви на обжалваното съдебно решение при преценката на нарушението на процесуалните норми, предвидени от Регламент (ЕО) № 773/2004
                   (2)
                  на Комисията, и на правото на защита на жалбоподателя
               
               Общият съд е допуснал грешка при прилагане на правото като е приел, че не са относими сравненията, направени от Riva Fire S.p.A., в ликвидация, между спорното решение и решението на Комисията от 2002 г., и като е стигнал до извода, че Комисията не е била длъжна да приеме ново изложение на възраженията, за да позволи на заинтересованите предприятия да вземат отношение по оспорваните факти.
            
         
               2.
            
            
               
                  Второ основание: грешка при прилагане на правото и недостатъчни и противоречиви мотиви на обжалваното съдебно решение при определянето на окончателния размер на глобата
               
               Общият съд е упражнил неправилно правомощиeто си за пълен съдебен контрол при определянето на размера на глобата в две насоки:
               
                           (i)
                        
                        
                           на първо място, от текста на мотивите на обжалваното съдебно решение няма как да се установи дали при намаляването на размера на глобата с 3 % съдиите са взели предвид намалената продължителност и/или по-малката тежест на нарушението, което се вменява в отговорност на дружеството,
                        
                     
                           (ii)
                        
                        
                           на второ място, обжалваното съдебно решение е противоречиво и е опорочено от грешки при прилагане на правото в частта му, в която разпростира спрямо Riva Fire S.p.A., в ликвидация, отговорността за действията, извършени от други предприятия в периода между 25 ноември 1997 г. и 30 ноември 1998 г., и имплицитно подвежда под такава отговорност дружеството за целите на определянето на размера на глобата.
                        
                     
         
               3.
            
            
               
                  Трето основание: противоречивост и грешка при прилагане на правото в тази част от съдебното решение, в която Общият съд квалифицира Riva като участник в споразумението от декември 1998 г. и вследствие на това включва тази част от картела за целите на определянето на размера на глобата
               
               Общият съд е допуснал грешка при прилагане на правото, като е приел за установено участието на Riva Fire S.p.A., в ликвидация, в споразумението от декември 1998 г. относно квотите за продажба, без да счете за релевантно обстоятелството, че в периода, когато това споразумение е било планирано, дружеството се е разграничило от тази част на картела, в която се е включвало горепосоченото споразумение. Тази грешка при прилагане на правото се е отразила на изчисляването на основния размер на глобата предвид определянето на тежестта и на продължителността на нарушението, приписвано на Riva Fire S.p.A., в ликвидация.
            
         
               4.
            
            
               
                  Четвърто основание: липса на мотиви във връзка с влиянието на участието на ръководителите на дружеството върху увеличението на началния размер на глобата
               
               Общият съд не обяснява от кои обстоятелства е стигнал до извода, че участието на ръководителите на Riva Fire S.p.A., в ликвидация, не е било определящ елемент за целите на увеличението на основния размер на глобата. Ако Общият съд бе потвърдил, че приложеният коефициент към основния размер на глобата, наложена на Riva Fire S.p.A., в ликвидация, е изчислен и въз основа на участието на ръководителите на предприятията, той трябваше да отмени решението на Комисията и следователно да намали размера на глобата.
            
         
      (1)  Регламент (ЕО) № 1/2003 на Съвета от 16 декември 2002 година относно изпълнението на правилата за конкуренция, предвидени в членове 81 и 82 от Договора (ОВ L 1, стр. 1; Специално издание на български език, 2007 г., глава 8, том 1, стр. 167).
   
      (2)  Регламент (ЕО) № 773/2004 на Комисията от 7 април 2004 година относно водените от Комисията производства съгласно членове 81 и 82 от Договора за ЕО (ОВ L 123, стр. 18; Специално издание на български език, 2007 г., глава 8, том 1, стр. 242).